
R A P O R T

asupra propunerii legislative pentru modificarea şi completarea unor prevederi din Legea nr.76/2002 privind sistemul asigurărilor pentru şomaj şi stimularea ocupării forţei de muncă
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea şi completarea unor prevederi din Legea nr.76/2002 privind sistemul asigurărilor pentru şomaj şi stimularea ocupării forţei de muncă, trimisă cu adresa nr. Pl.x 454 din 10 mai 2006.

La întocmirea prezentului raport Comisia a avut în vedere avizele:

· Consiliului Legislativ (nr.1540/01.11.2005 - favorabil)

· Consiliului Economic şi Social (nr.2557f/17.11.2005 - negativ)
· Comisiei pentru buget, finanţe şi bănci (nr.373/01.06.2006 - negativ)
· Comisiei juridice, de disciplină şi imunităţi (nr.31/680/07.06.2006 - negativ),
precum şi punctul de vedere al Guvernului (nr.576/14.02.2006 - negativ).
Propunerea legislativă are ca obiect de reglementare modificarea şi completarea unor prevederi din Legea nr.76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare, în scopul îmbunătăţirii procesului de stimulare a ocupării forţei de muncă şi promovării capacităţii de a obţine şi de a păstra un loc de muncă.
Comisia propune Plenului Camerei Deputaţilor respingerea iniţiativei legislative din următoarele considerente:

· completarea art.17 alin.(2) cu o nouă literă este lipsită de obiect, deoarece persoanele prevăzute la lit.b)1 din proiect de regăsesc în cadrul categoriei prevăzute la art.17 alin.(2) lit.a) din Legea nr.76/2002;
· mai mult decât atât, în conformitate cu prevederile art.5 din Legea nr.116/2002 privind prevenirea şi combaterea marginalizării sociale, Agenţia Naţională pentru Ocuparea Forţei de Muncă are obligaţia de a realiza un acompaniament social personalizat pentru tinerii cu vârste cuprinse între 16 şi 25 de ani aflaţi în dificultate şi confruntaţi cu riscul excluderii profesionale, în scopul facilitării accesului lor la un loc de muncă. Aceşti tineri au dreptul la consiliere profesională şi mediere din partea personalului specializat al Agenţiei, prin întocmirea unui plan individual de mediere;
· în scopul integrării sau reintegrării în muncă, aceste persoane pot beneficia de plasare în muncă la un angajator avizat de Agenţie, în baza unui contract de solidaritate.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterea propunerii legislative a participat, în conformitate cu prevederile art.55 din Regulamentul Camerei Deputaţilor, republicat, d-l Mihai Şeitan – Secretar de Stat, Ministerul Muncii, Solidarităţii Sociale şi Familiei, Preşedintele Casei Naţionale de Pensii şi Alte Drepturi de Asigurări Sociale.
4. La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 10 voturi pentru, un vot împotrivă şi 3 abţineri.

5. Propunerea legislativă a fost respinsă de Senat în şedinţa din 4 mai 2006.
6. Camera Deputaţilor este Cameră decizională, Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 28 iunie 2006, Comisia propune respingerea iniţiativei legislative.

